Korrupsie by waterrade ondersoekArgieffoto (Foto: Unsplash) Die spesiale ondersoekeenheid (SOE) het die groen lig gekry om beweerde grootskaalse korrupsie en wanbesteding van miljoene rand by die Lepelle- noordelike waterraad (LNW) in Limpopo en die Amatola-waterraad (AW) in die Oos-Kaap te ondersoek. Pres. Cyril Ramaphosa het Woensdag ’n nuwe proklamasie vir die ondersoek onderteken. Volgens Kaizer Kganyago, woordvoerder van die SOE, sal die eenheid kragtens Proklamasie R.82 van 2022 beweerde ernstige wanadministrasie by albei rade ondersoek. Die proklamasie dek bewerings van onwettige en onbehoorlike optrede wat tussen 1 Augustus 2019 en 5 Augustus 2022 plaasgevind het. “Die SOE sal die gedrag van raadslede, werknemers of amptenare, direksies van die rade sowel as amptenare of werknemers van die departement van menslike nedersettings, water en sanitasie ondersoek om enige onbehoorlike of onwettige optrede vas te stel,” sê Kganyago. “Die SOE sal enige beweerde onwettige bewilliging of besteding van openbare geld of eiendom ondersoek, asook onwettige en onreëlmatige verkrygingsprosesse, transaksies, maatreëls of praktyke wat betrekking het op staatseiendom wat nie goedgekeur is nie. Die ondersoek sal ook poog om vas te stel of daar enige opsetlike of nalatige verlies van openbare geld of skade aan die publiek of eiendom is.” Verder sal die ondersoek ook enige onwettige of onbehoorlike optrede deur die betrokke verskaffers of diensverskaffers of hul werknemers aan die lig bring. Dié rade is reeds in 2020 oor die vingers getik vir beweerde korrupsie en wanbesteding, wat in forensiese verslae bekendgemaak is.